CELEX: 32007L0069
Language: et
Date: 2007-11-29 00:00:00
Title: Komisjoni direktiiv 2007/69/EÜ, 29. november 2007 , millega muudetakse Euroopa Parlamendi ja nõukogu direktiivi 98/8/EÜ, et kanda toimeaine difetialoon selle I lisasse (EMPs kohaldatav tekst)

30.11.2007   
               
               
                  ET
               
               
                  Euroopa Liidu Teataja
               
               
                  L 312/23
               
            KOMISJONI DIREKTIIV 2007/69/EÜ,
      29. november 2007,
      millega muudetakse Euroopa Parlamendi ja nõukogu direktiivi 98/8/EÜ, et kanda toimeaine difetialoon selle I lisasse
      (EMPs kohaldatav tekst)
      EUROOPA ÜHENDUSTE KOMISJON,
      võttes arvesse Euroopa Ühenduse asutamislepingut,
      võttes arvesse Euroopa Parlamendi ja nõukogu 16. veebruari 1998. aasta direktiivi 98/8/EÜ, mis käsitleb biotsiidide turuleviimist, (1) eriti selle artikli 16 lõike 2 teist lõiku,
      ning arvestades järgmist:
      
                  (1)
               
               
                  Komisjoni 4. novembri 2003. aasta määrusega (EÜ) nr 2032/2003 (Euroopa Parlamendi ja nõukogu biotsiidide turuleviimist käsitleva direktiivi 98/8/EÜ artikli 16 lõikes 2 osutatud kümneaastase tööprogrammi teise etapi kohta ja määruse (EÜ) nr 1896/2000 muutmise kohta) (2) on kehtestatud loetelu toimeainete kohta, mida on vaja hinnata nende kandmiseks direktiivi 98/8/EÜ I, I A või I B lisasse. Difetialoon kuulub nimetatud loetelusse.
               
            
                  (2)
               
               
                  Määruse (EÜ) nr 2032/2003 kohaselt on difetialooni hinnatud vastavalt direktiivi 98/8/EÜ artikli 11 lõikele 2 kasutamiseks toodetes, mis kuuluvad direktiivi 98/8/EÜ V lisas määratletud tooteliiki 14: näriliste tõrjevahendid.
               
            
                  (3)
               
               
                  Norra määrati referentriigiks ja ta esitas 11. oktoobril 2005 komisjonile pädeva asutuse aruande ja soovituse vastavalt määruse (EÜ) nr 2032/2003 artikli 10 lõigetele 5 ja 7.
               
            
                  (4)
               
               
                  Komisjon ja liikmesriigid on pädeva asutuse aruande läbi vaadanud. Määruse (EÜ) nr 2032/2003 artikli 11 lõike 4 kohaselt lisati läbivaatuse tulemused alalises biotsiidide komitees 21. juunil 2007. aastal hindamisaruandesse.
               
            
                  (5)
               
               
                  Difetialooni hindamisel ei ilmnenud ühtegi lahendamata küsimust ega probleemi, millega peaks tegelema tervise- ja keskkonnariskide teaduskomitee.
               
            
                  (6)
               
               
                  Uuringud näitavad, et difetialooni sisaldavate biotsiidide kasutamisel näriliste tõrjevahendina võib eeldada, et need ei kujuta ohtu inimesele, välja arvatud juhuslikud õnnetusjuhtumid lastega. Tehti kindlaks, et on olemas oht loomadele, kelle hävitamist ei taotleta, ja keskkonnale. Samas peetakse difetialooni praegusel ajal väga oluliseks rahva tervise ja hügieeni tagamise vahendiks. Seega on õigustatud difetialooni kandmine I lisasse, et kõikides liikmesriikides oleks võimalik difetialooni sisaldavate biotsiidide näriliste tõrjevahendina kasutamise lube välja anda, muuta või tühistada vastavalt direktiivi 98/8/EÜ artikli 16 lõikele 3.
               
            
                  (7)
               
               
                  Hindamisaruande tulemuste põhjal on asjakohane nõuda, et lubade väljaandmisel rakendataks erilisi meetmeid ohu vähendamiseks difetialooni sisaldavatele toodetele, mida kasutatakse näriliste tõrjevahendina. Need meetmed peaksid olema suunatud sellele, et vähendada ohtu, mis tekib loomade, kelle hävitamist ei taotleta, ja inimeste esmasest ja teisesest kokkupuutest difetialooniga ning kõnealuse aine pikaajalisest mõjust loodusele.
               
            
                  (8)
               
               
                  Arvestades kindlakstehtud ohtusid ja difetialooni omadusi, mille tõttu kõnealune aine võib olla püsiv, bioakumuleeruv ja mürgine või väga püsiv ja väga bioakumuleeruv, tuleks difetialoon kanda I lisasse ainult viieks aastaks ja rakendada selle suhtes, enne kui I lisasse sissekandmist uuendatakse, võrdlevat ohtude hindamist vastavalt direktiivi 98/8/EÜ artikli 10 lõike 5 punktile i.
               
            
                  (9)
               
               
                  Käesoleva direktiivi sätteid on oluline kohaldada samaaegselt kõikides liikmesriikides, et tagada toimeainena difetialooni sisaldavate biotsiidide võrdne kohtlemine turul ja hõlbustada kogu biotsiidituru nõuetekohast toimimist.
               
            
                  (10)
               
               
                  Toimeaine I lisasse kandmisele peaks eelnema mõistlik ajavahemik, et liikmesriigid ja huvitatud isikud saaksid valmistuda uute nõuete täitmiseks ning toimiku esitanud taotlejad saaksid kasutada kogu 10aastast andmekaitseaega, mis direktiivi 98/8/EÜ artikli 12 lõike 1 punkti c alapunkti ii kohaselt algab toimeaine lisasse kandmise kuupäevast.
               
            
                  (11)
               
               
                  Lisasse kandmisele peaks järgnema mõistlik ajavahemik, et liikmesriigid saaksid rakendada direktiivi 98/8/EÜ artikli 16 lõiget 3, eelkõige välja anda, muuta või tühistada tooteliiki 14 kuuluvate difetialooni sisaldavate biotsiidide kasutamise lube, et tagada nende vastavus direktiivile 98/8/EÜ.
               
            
                  (12)
               
               
                  Seepärast tuleks direktiivi 98/8/EÜ vastavalt muuta.
               
            
                  (13)
               
               
                  Käesoleva direktiiviga ettenähtud meetmed on kooskõlas alalise biotsiidide komitee arvamusega,
               
            ON VASTU VÕTNUD KÄESOLEVA DIREKTIIVI:
      Artikkel 1
      Direktiivi 98/8/EÜ I lisa muudetakse vastavalt käesoleva direktiivi lisale.
      Artikkel 2
      Ülevõtmine
      1.   Liikmesriigid võtavad vastu ja avaldavad käesoleva direktiivi täitmiseks vajalikud õigus- ja haldusnormid hiljemalt 31. oktoobriks 2008. Liikmesriigid edastavad komisjonile viivitamata kõnealuste õigusnormide teksti ning kõnealuste normide ja käesoleva direktiivi vahelise vastavustabeli.
      Liikmesriigid kohaldavad neid norme alates 1. novembrist 2009.
      Kõnealuste õigusnormide vastuvõtmisel lisavad liikmesriigid nendesse või normide ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
      2.   Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetud põhiliste riiklike õigusnormide teksti.
      Artikkel 3
      Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
      Artikkel 4
      Käesolev direktiiv on adresseeritud liikmesriikidele.
      
         Brüssel, 29. november 2007
         
            
               Komisjoni nimel
            
            
               komisjoni liige
            
            Stavros DIMAS
         
      
      
         (1)  EÜT L 123, 24.4.1998, lk 1. Direktiivi on viimati muudetud direktiiviga 2007/47/EÜ (ELT L 247, 21.9.2007, lk 21).
      
         (2)  ELT L 307, 24.11.2003, lk 1. Määrust on viimati muudetud määrusega (EÜ) nr 1849/2006 (ELT L 355, 15.12.2006, lk 63).
      
         LISA
         Järgmine kirje „nr 4” lisatakse direktiivi 98/8/EÜ I lisasse:
         
            
                        Nr
                     
                     
                        Tavanimetus
                     
                     
                        IUPACi nimetus
                        Identification numbers
                     
                     
                        Toimeaine miinimumpuhtus turustatavas biotsiidis
                     
                     
                        Lisamise kuupäev
                     
                     
                        Artikli 16 lõike 3 järgimise tähtaeg (rohkem kui ühte toimeainet sisaldavad tooted, mille puhul artikli 16 lõike 3 järgimise tähtaeg on viimases asjaomase toimeaine lisamise otsuses sätestatud tähtaeg)
                     
                     
                        Lisasse kuulumise lõppkuupäev
                     
                     
                        Toote liik
                     
                     
                        Erisätted (*)
                        
                     
                  
                        „4
                     
                     
                        Difetialoon
                     
                     
                        3-[3-(4′-bromo[1,1′bifenüül]-4-üül)-1,2,3,4-tetrahüdronaft-1-üül]-4-hüdroksü-2H-1-bensotiopüraan-2-oon
                        EÜ nr: puudub
                        CASi nr: 104653-34-1
                     
                     
                        976  g/kg
                     
                     
                        1. november 2009
                     
                     
                        31. oktoober 2011
                     
                     
                        31. oktoober 2014
                     
                     
                        14
                     
                     
                        Arvestades tõsiasja, et oma omaduste tõttu võib difetialoon olla püsiv, bioakumuleeruv ja mürgine või väga püsiv ja väga bioakumuleeruv, tuleks toimeaine suhtes rakendada, enne kui selle käesolevasse lisasse sissekandmist uuendatakse, võrdlevat ohtude hindamist vastavalt direktiivi 98/8/EÜ artikli 10 lõike 5 punkti i teisele lõigule.
                        Liikmesriigid tagavad, et lube antakse järgmistel tingimustel:
                        
                                    1)
                                 
                                 
                                    Toimeaine valmistuseeskirja kohane sisaldus tootes ei ületa 0,0025 massiprotsenti ja lubatakse kasutada ainult kasutusvalmis peibutussöötasid.
                                 
                              
                                    2)
                                 
                                 
                                    Tooted sisaldavad vastikust tekitavat lisandit ja võimaluse korral värvainet.
                                 
                              
                                    3)
                                 
                                 
                                    Tooteid ei kasutata jälituspulbrina.
                                 
                              
                                    4)
                                 
                                 
                                    Kaalutakse ja rakendatakse kõiki asjakohaseid ja olemasolevaid riski vähendamise meetmeid, et viia miinimumini loomade, kelle hävitamist ei taotleta, ja inimeste ning looduse esmane ja teisene kokkupuude difetialooniga. Kõnealused meetmed hõlmavad muu hulgas kasutusõiguse andmist ainult kutselisele kasutajale, ülempiiri määramist pakendi suurusele ning kohustust kasutada raskesti avatavaid ja turvalisi peibutussöödakaste.”
                                 
                              
                  
         
            (*)  VI lisas sätestatud ühtsete põhimõtete rakendamisel vajalike hindamisaruannete sisu ja järeldused on kättesaadavad komisjoni veebilehel: http://ec.europa.eu/comm/environment/biocides/index.htm